DA Den Europæiske Unions Tidende CE 84/111

(2004/C 84 E/0148)

SKRIFTLIG FORESPØRGSEL E-3898/03

af Chris Davies (ELDR) til Kommissionen

(17. december 2003)

Om: Oddere i de britiske floder

Det forlyder, at odderne for første gang i årtier igen er dukket op i adskillige floder i Det Forenede Kongerige hovedsagelig som følge af den bedre vandkvalitet og forbudet mod odderjagt.

Kan Kommissionen lave en fortegnelse over de elementer af EU-lovgivningen, hvis gennemførelse i Det Forenede Kongerige sandsynligvis har bidraget til denne positive udvikling?

Svar afgivet på Kommissionens vegne af Margot Wallström

(29. januar 2004)

Odderen (Lutra lutra) er omfattet af bestemmelserne om beskyttelse af såvel arter som levesteder i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1). Da odderen er opført i direktivets bilag II, er medlemsstaterne forpligtede til at udpege specielle områder til beskyttelse af arten, og odderen vil endvidere sandsynligvis indirekte drage fordel af beskyttelsen af vådområder under Natura 2000 for andre arter og habitater af interesse for Fællesskabet. Da odderen er opført i direktivets bilag IV, er medlemsstaterne forpligtede til at anvende strenge fredningsbestemmelser, hvilket bl.a. indbefatter, at oddere ikke må indfanges eller dræbes, samt at artens formerings- og opholdssteder ikke må forstyrres eller beskadiges. Fællesskabet bidrager også til beskyttelsen af oddere i Det Forenede Kongerige gennem »LIFE in UK rivers«-projektet (2) under LIFE-forordningen (3).

Forbedring af vandkvaliteten indgår også som et vigtigt element i meget af Fællesskabets vandmiljølovgivning. Det første sæt direktiver var kategoriorienterede, såsom ferskvandsdirektivet (direktiv 78/659/EØF (4)), direktivet om skaldyrvande (direktiv 79/923/EØF (5)), drikkevandsdirektivet (direktiv 75/440/EØF (6)) og direktivet vedrørende visse farlige stoffer (direktiv 76/464/EØF (7)). Senere ændredes Fællesskabets vandmiljøpolitik, så man fokuserede mere på at lovgive på nøgleområder såsom byspildevand (direktiv 91/271/EØF (8)), nitratforurening fra landbruget (direktiv 91/676/EØF (9)) og integreret forebyggelse og bekæmpelse af forurening (IPPC direktiv 96/61/EF (10)). Disse og andre foranstaltninger vedrørende vandkvalitet har bidraget til den betydelige forbedring af vandkvaliteten, der har fundet sted i Europa i de sidste 30 år. Der er imidlertid stadig en række områder, hvor vandkvaliteten ikke er forbedret tilstrækkeligt til, at økosystemerne kan anses for at være bæredygtige. Det Europæiske Miljøagentur (11) har for nyligt offentliggjort en oversigt over den nuværende situation og tendenserne på området.

Det nye direktiv om fastlæggelse af en ramme for Fællesskabets vandpolitiske foranstaltninger 2000/60/EC (12) vil medvirke til yderligere at styrke denne positive tendens, idet der heri stilles krav om koordinering af forvaltning af flodbækkener med henblik på at opfylde ambitiøse miljømæssige målsætninger vedrørende overfladevandets økologiske og kemiske kvalitet.

(1) EFT L 206 af 22.7.1992.

(2) http://www.english-nature.org.uk/lifeinukrivers/index.html.

(3) Europa-Parlamentets og Rådets forordning (EF) nr. 1655/2000 af 17. juli 2000 om det finansielle instrument for miljøet (LIFE), EFT L 192 af 28.7.2000.

(4) Rådets direktiv 78/659/EØF af 18. juli 1978 om kvaliteten af ferskvand, der kræver beskyttelse eller forbedring for at være egnet til, at fisk kan leve deri, EFT L 222 af 14.8.1978.

(5) Rådets direktiv 79/923/EØF af 30. oktober 1979 om kvalitetskrav til skaldyrvande, EFT L 281 af 10.11.1979.

(6) Rådets direktiv 75/440/EØF af 16. juni 1975 om kvalitetskrav til overfladevand, som anvendes til fremstilling af drikkevand i medlemsstaterne, EFT L 194 af 25.7.1975.

(7) Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø, EFT L129 af 18.5.1976.

(8) Rådets direktiv 91/271/EØF af 21. maj 1991 om rensning af byspildevand, EFT L 135 af 30.5.1991.

(9) Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget, EFT L 375 af 31.12.1991.

(10) Rådets direktiv 96/61/EF af 24. september 1996 om integreret forebyggelse og bekæmpelse af forurening, EFT L 257 af 10.10.1996.

(11) Europe's water: An indicator-based assessment, Topic report No 1/2003:

shttp://reports.eea.eu.int/topic_report_2003_1/en.

(12) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.